# INTERESSEGRUPPE FOR SYNSHEMMEDE EDB-BRUKERE (ISE)

# PROTOKOLL FOR GENERALFORSAMLINGEN 2016

Tid: 7. februar 2016 kl. 11.00 – 12.30

Sted: Smarthotel Oslo, St. Olavs gate 26, Oslo

## Sak 1 Åpning

ISEs leder, Mehmed Softic, ønsket de fremmøtte velkommen til møtet. Han gav en kort orientering om styrets arbeid i 2015. Deretter erklærte han årsmøtet for åpnet.

## Sak 2 Godkjenning av innkalling og saksliste

Innkalling og saksliste var utsendt på forhånd og ble enstemmig godkjent.

## Sak 3 Navneopprop

Navneoppropet viste 19 fremmøtte hvorav 16 med stemmerett.

## Sak 4 Konstituering

Følgende møtefunksjonærer ble valgt:

a)Dirigent: Tormod Prytz, styrets forslag.

b)Referent: Anne Marthe Westgaard, styrets forslag.

c)Protokollunderskrivere:   
Otto Prytz, foreslått av Lise Bakkan.

Per Skagseth, foreslått av Anne Marthe Westgaard.

d)Tellenemnd:  
Bodil Fagerheim, foreslått av Mehmed Softic.

Goran Rokolj, foreslått av Hans Anton Ålien.

## Sak 5 Godkjenning av årsberetning 2015

Årsberetningen var sendt ut på forhånd. Dirigenten refererte overskriftene med mulighet for møtedeltagerne til å tegne seg.

Følgende kommentarer fremkom under møtet:

Valgnemnd: Otto Prytz poengterte at det er divergens mellom det som står i valgnemndas innstilling og i styrets beretning om valgnemndas sammensetning. I protokoll fra generalforsamlingen 2015 er Magne Bjørndal valgt som varamedlem. Mehmed Softic presiserte at det er valgnemndas sammensetning slik den fremkommer i protokoll fra generalforsamlingen 2015 som er den korrekte fremstillingen.

Tormod Prytz kommenterte at ISE har jobbet veldig godt i 2015, med saker som har betydning for mange. Med disse merknadene ble årsberetningen for 2015 enstemmig godkjent.

## Sak 6 Godkjenning av regnskap 2015

Regnskapet ble utsendt på forhånd. Egil Berggren orienterte om resultatet pr 31.12.15. Revisors rapport ble referert.

Møtedeltagerne hadde følgende kommentarer til regnskapet:

Otto Prytz kommenterte at bemerkningen i revisors rapport om at det ikke har kommet ut noen numre av Isetten i 2015, ikke er riktig. Det har kommet ut artikler publisert på ISE-lista, jf vedtak gjort på fjorårets generalforsamling.

Hans Anton Ålien kommenterte at de meldingene som sendes på ISEs e-postliste og er ment å erstatte Isetten, skal merkes med emnet Isetten og artikkelnavn.

Med disse kommentarene ble regnskapet enstemmig godkjent.

## Sak 7 Innsendte saker fra medlemmene

Det forelå ingen innsendte saker fra medlemmene.

## Sak 8 Vedtektsendringer Det forelå to vedtektsendringsforslag. Disse var utsendt på forhånd. Forslagene ble referert med mulighet for møtedeltagerne til å kommentere / stille spørsmål.

1. Støttemedlemskap

På ISEs generalforsamling 2006 ble tidligere ordning med firmamedlemskap avviklet, som ledd i arbeidet med å oppnå status som statsstøtteberettiget interesseorganisasjon.

Dette anses ikke lenger som en aktuell problemstilling, og det legges hermed fram forslag om innføring av støttemedlemskap, beregnet på interesserte firmaer eller ikke-synshemmede enkeltpersoner som ønsker å bidra i ISEs arbeid.

Eksisterende medlemskapsparagraf:

«§ 3 - Medlemskap

Enkeltpersoner bosatt i Norge kan være medlemmer dersom de:

• Har synsproblemer som hindrer dem i å bruke dataskjermer og andre elektroniske løsninger uten spesielle tilpasninger.

• Har fylt 14 år.

• Har betalt den kontingenten generalforsamlingen har fastsatt.»

Forslag:

§ 3, eksisterende tekst gis pkt. a)

Følgende tillegg, nytt pkt. b):

«Bedrifter eller ikke-synshemmede enkeltpersoner som ønsker å støtte ISE økonomisk eller på annen måte, kan innvilges støttemedlemskap. Støttemedlemskap gir tilgang til ISEs epostlister, samt møte- og talerett på ISEs medlemsarrangementer, forutsatt at skyldig medlemskontingent er betalt. Støttemedlemmer har ikke stemmerett, med mindre de innehar tillitsverv i organisasjonen.»

1. Varasekretær erstattes med styremedlem:

Bakgrunn: Eksisterende vedtekter, § 6, viser tydelig at varasekretær skal være et fullverdig medlem av styret, ikke varamedlem:

«§ 6 – ISEs styre

a) ISEs styre er organisasjonens høyeste organ mellom generalforsamlingene.

b) ISEs styre består av leder, nestleder, kasserer, sekretær, varasekretær. I tillegg velges to varamedlemmer. Leder og varamedlemmer velges for ett år. De andre styremedlemmene velges normalt for to år, slik at én generalforsamling velger nestleder og sekretær, og neste generalforsamling velger varasekretær og kasserer.

…»

Kontakt med Brønnøysundregistrene har vist at intensjonen i våre vedtekter ikke blir akseptert, idet varasekretær feilaktig anses som varamedlem i styret.

Vurdering: Begrepet «styremedlem» kan erstatte «varasekretær», og det er opptil styret å fordele oppgaver blant styremedlemmene.

Forslag:

§ 6 endres ved å erstatte «varasekretær» med «styremedlem».

Vedtektsendringsforslagene ble enstemmig godkjent.

## Sak 9 Fastsettelse av kontingent for 2017

Mehmed Softic fremla styrets forslag om medlemskontingent for 2017

Medlemskontingenten for enkeltpersoner for 2017, styrets forslag:   
Kr 250,-.

Kontingenten for støttemedlemmer for 2017, styrets forslag: Kr 250,- for personlige medlemmer, og kr 1000,- for firmamedlemmer.

Styrets to forslag ble enstemmig godkjent.

Støttemedlemmer fra 2016:

Hans Anton Ålien stilte spørsmål om hvor vidt støttemedlemmer kan tegne medlemskap fra 2016.

Per Skagseth påpekte at medlemmer har stemmerett dersom medlemskontingent er betalt før årsmøtet.

Otto Prytz mente at siden støttemedlemmer normalt ikke har stemmerett, bør støttemedlemskap kunne innføres fra 2016.

Hans Anton Ålien foreslo at støttemedlemskapskontingenten for enkeltpersoner følger vanlig kontingent, dvs. kr 200,- for 2016, og kr 250,- for 2017. For firmamedlemskap settes den til kr 1000,- for 2016.

Forslaget ble enstemmig vedtatt.

## Sak 10 Aktivitetsplan 2016

Aktivitetsplanen var ikke utsendt på forhånd. Mehmed Softic refererte styrets forslag til aktivitetsplan for 2016. Styret ønsker tips og forslag til nye saker. Aktivitetsplanen ble godkjent slik den forelå på møtet.

## Sak 11 Forslag til budsjett 2016

Forslag til budsjett var utsendt på forhånd.

Otto Prytz ba om å få budsjettet referert, da det er noen forskjeller mellom regnskap for 2015 og budsjett for 2016 som vil trenge nærmere forklaring. Magnus Lyngstad Kroken refererte regnskapstallene og deretter budsjettallene til sammenligning.

Møtedeltagerne fikk mulighet til å stille spørsmål underveis.

Otto Prytz ønsket en forklaring på den store forskjellen mellom utgiftene til generalforsamling i 2015 og det som er budsjettert for 2016. Mehmed Softic svarte på dette spørsmålet ved å si at i fjor hadde ISE lave utgifter ved at man hadde valgt rimelige lokaler og sto for maten selv. Bare en foredragsholder kom, og arrangementet ble avholdt i løpet av en dag. Samtidig var det budsjettert med bruk av mer penger til denne posten i 2015. Da har styret valgt å budsjettere mer til generalforsamlingen i 2016.

Egil Berggren poengterte at postens størrelse i budsjettet har å gjøre med valg av hvordan utgiften posteres. Noe går på kurs, noe går på generalforsamling. Det er vanskelig å si hva som er rett å føre hvor – deltar man på kurs, eller på generalforsamling?

Otto Prytz spurte om begrepet kurs i budsjettet bare gjelder kurs i forbindelse med generalforsamlingen, eller om det er planlagt flere kurs?

Hans Anton Ålien orienterte om at styret ikke har planlagt flere fysiske kurs, men at individuell kursing i bruk av iPhone er inkludert i denne posten.

Magnus Lyngstad Kroken spurte om styret har et grovt budsjett på hva generalforsamlingen og kurset i 2016 vil koste.

Mehmed Softic anslo en utgift på kr 12.000 - 13.000,-

Anne Marthe Westgaard ønsket svar på hva posten omhandlende bankgebyr inneholder.

Egil Berggren orienterte om at bankene tar gebyrer for å foreta ulike tjenester. Dette avhenger blant annet av hvordan de som innbetaler utfører sin transaksjon.

Magnus Lyngstad Kroken presiserte at firmakunder har enkelte gebyrer som privatkunder ikke har, for å finansiere privatmarkedet.

Otto Prytz ønsket styrets kommentar på at det for 2016 er budsjettert med underskudd. Tåler ISE et så stort underskudd i 2016?

Hans Anton Ålien besvarte spørsmålet ved å si at foreningen har en del egenkapital. Vi er en liten organisasjon, og får ikke renteinntekter av betydning ved å ha pengene våre i banken slik utviklingen er. Foreningen får mer ut av å bruke penger, enn av å ha penger.

Med ovennevnte kommentarer ble styrets forslag til budsjett enstemmig godkjent.

## Sak 12 Valg

Valgnemndas innstilling var utsendt på forhånd. Magnus Lyngstad Kroken refererte innstillingen. Etter forslag fra Otto Prytz ble kandidatene gjennomgått en for en.

a) ISEs styre:  
Leder, 1 år: Mehmed Softic, enstemmig valgt.  
Nestleder, 2 år: Hege Norset Blichfeldt, enstemmig valgt.  
Sekretær, 2 år: valgnemndas forslag: Anne Marthe Westgaard.  
Otto Prytz foreslo Lise Bakkan.  
Ved avstemningen fikk Lise Bakkan 10 stemmer, Anne Marthe Westgaard 5 stemmer, og 1 stemmeseddel var blank.  
Valgt: Lise Bakkan.  
Styremedlem: Hans Anton Ålien, ikke på valg.  
Kasserer: Egil Berggren, ikke på valg.  
  
1. vara, 1 år: Steinar Stjerna, enstemmig valgt.  
  
2. vara, 1 år: valgnemndas forslag: Anne Gerd Fredheim.  
Hans Anton Ålien foreslo Anne Marthe Westgaard.  
Avstemningsresultatet viste 8 stemmer for Anne Gerd Fredheim og 8 stemmer for Anne Marthe Westgaard.  
Etter forslag fra Per Skagseth ble det foretatt loddtrekning. Den falt ut til fordel for Anne Marthe Westgaard.  
Valgt: Anne Marthe Westgaard.

b) Valgnemnd, enstemmig valgt:  
Leder: Berit Lunde.

Medlemmer: Magnar Høgalmen og Magne Bjørndal.

Vara: Tormod Prytz.

c) Revisor og vararevisor, enstemmig valgt:  
Dagfinn Sæther, vararevisor Birger Kjelbye

d) Redaksjonsutvalg for ISEs medlemsblad, enstemmig valgt:  
leder: Magne Bjørndal.

Medlemmer: Birger Kjelbye og Fatuma Abdi Mohamed.

## Sak 13 Avslutning

Dirigent Tormod Prytz takket for bra møtedisiplin, og gav ordet tilbake til gjenvalgt leder Mehmed Softic. Han takket for tilliten, og bekreftet at styret skal jobbe så godt de kan for å gjennomføre den planen som er vedtatt. Han takket videre alle som hadde møtt fram for deltagelse på både kurs og generalforsamling og fremhevet viktigheten av å møtes. Det gir rom for viktig erfaringsutveksling.

Leder delte ut gave til møtefunksjonærene og takket alle som hadde bidratt under møtet. Til slutt ønsket han alle vel hjem og erklærte møtet for hevet.

Anne Marthe Westgaard, referent

Otto Prytz Per Skagseth

Protokollunderskriver Protokollunderskriver